**Сяргей Бульба**, імя па нараджэнні **Сяргей Чыслаў** (нар. 15 красавіка 1967, Мінск) — беларускі палітычны дзеяч, прадпрымальнік, былы старшыня Белага легіёну.

Біяграфія
---------

### Раннія гады. Вайсковая служба

Вучыўся ў сярэдняй школе № 50 у Мінску. У 1984—1989 гадах навучаўся ў Мінскім вышэйшым інжынерным зенітна-ракетным вучылішчы. У 1988 годзе ў Мінскім вышэйшым інжынерным зенітна-ракетным вучылішчы стварыў патрыятычную суполку курсантаў 5 курсу, якая займалася гістарычна-асветніцкай дзейнасцю. У сваім асяродку яны называлі сябе «Рух-63», як нашчадкі Кастуся Каліноўскага. Штуршком да стварэння першай беларускай нацыянальнай арганізацыі вайскоўцаў сталі падзеі кастрычніка 1988 года, калі ў Мінску быў жорстка разагнаны жалобны мітынг на Дзяды. Суполка сабрала каля 300 подпісаў за дзяржаўнасць беларускай мовы. З красавіка 1989 года арганізацыя стала называцца «Вольнае згуртаванне вайскоўцаў». Заснавальнікаў арганізацыі раскідалі па гарнізонах, а найбольш актыўных — Сяргея Бульбу (Чыслава) і Вадзіма Малюшыцкага — размеркавалі ў Чыцінскую вобласць РСФСР. У пераводзе на службу ў БССР было адмоўлена.

У 1989 годзе быў адным з двух дзейных афіцэраў — заснавальнікаў БНФ. У 1990 годзе вылучаны асабовым складам (салдатамі) кандыдатам на выбары ў Вярхоўны Савет СССР, але заблакаваны рашэннем палітаддзела. Пасля гэтага напісаў рапарт на звальненне і быў звольнены па скарачэнні кадраў.

### Палітычная дзейнасць у Беларусі

Вярнуўся ў Беларусь у 1991 годзе, працаваў старэйшым адміністратарам беларускамоўнага ліцэя, таксама быў намеснікам кіраўніка моладзевай арганізацыі «Выбранецкія Шыхты».

Быў адным са стваральнікаў Беларускага згуртавання вайскоўцаў у 1991 годзе, выконваў абавязкі адказнага і прэсавага сакратара згуртавання. У сярэдзіне 1990-х гадоў заняўся фармаваннем маладзёжнай структуры згуртавання. Ва усіх рэгіёнах Беларусі на базе Беларускага згуртавання вайскоўцаў былі створаны структуры ДРАБаў (Дружыны рэгіянальнай аховы і бяспекі). На базе «Чорных драбаў» узнік «Белы легіён». У 1995 годзе Сяргей Бульба ўзначаліў Белы легіён.

Восенню 1996 года невядомымі спецслужбамі Аляксандра Лукашэнкі вывезены ў лес каля Слуцка. Паводле яго слоў, ён перажыў клінічную смерць і тры тыдні правёў у шпіталі. Двойчы беспаспяхова (2003 і 2008) удзельнічаў у выбарах у Палату прадстаўнікоў Нацыянальнага сходу Рэспублікі Беларусь. Да 2008 года займаўся прадпрымальніцкай дзейнасцю ў Беларусі.

7 ліпеня 2008 года былых кіраўнікоў «Белага легіёна» — Ігара Корсака, Міраслава Лазоўскага і Сяргея Бульбу (Чыслава) затрымалі па справе выбуху 3 ліпеня 2008 года ў Мінску, абвінавацілі паводле артыкула 339 Крымінальнага кодэксу Рэспублікі Беларусь (хуліганства), неўзабаве вызвалілі з-пад варты. Пасля 2008 года ў Беларусі быў рэдка, жыў у Непале, Індыі, Тыбеце, Лацінскай Амерыцы. У 2012 годзе афіцыйна змяніў прозвішча з Чыслаў на Бульба.

### Эміграцыя

У 2013 годзе разам з сям’ёй перабраўся на сталае жыхарства ва Украіну, дзе жыў да 2022 года і меў бізнес у IT-сферы.

У ліпені 2023 года было абвешчана, што Сяргей Бульба стаў новым кіраўніком таварыства «Беларускі моладзевы хаб» ў Варшаве (пляцоўкі, якая спрыяе дзейнасці арганізацый, ініцыятыў і актывістаў беларускай дыяспары ў Польшчы). Былы старшыня праўлення таварыства Алесь Лапко вінаваціў Бульбу ў «рэйдарскім захопе» арганізацыі, што супярэчыць сутнасці паняцця «рэйдэрства».

Сям’я
-----

Жанаты, мае сыноў Кастуся і Багдана.

Узнагароды
----------

* Медаль 100 гадоў БНР Рады Беларускай Народнай Рэспублікі (2019).

Бібліяграфія
------------

У суаўтарстве са Станіславам Суднікам выдаў «Руска-Беларускі вайсковы слоўнік».

Зноскі
------

1. ↑  Стваральнік «Белага легіёну» Сяргей Чыслаў: нашай уладзе трэба звярнуцца да здаровага патрыятызму
2. ↑  Сяргей Чыслаў пра гісторыю «Белага легіёну»
3. ↑  Сяргей Чыслаў: «Белы легіён» — гэта не арганізацыя, гэта стан душы
4. ↑  З савецкіх падводнікаў у беларускія пісьменьнікі. Гісторыя Паўла Ляхновіча
5. ↑  Белы легіён — праўда й міты(недаступная спасылка)
6. ↑  Ствараецца «Белы легіён» Архівавана 24 ліпеня 2017.
7. ↑  «На нас Караткевіч паўплываў» — Сяргей Чыслаў пра гісторыю «Белага легіёну»
8. ↑  Лідар «Белага легіёну»: Я перажыў клінічную смерць
9. ↑  Кадыдат зьняты з выбараў за паказ фільмаў
10. ↑  КОЛЬКАСЬЦЬ ПРЭТЭНДЭНТАЎ НА ВЫБАРЧЫЯ МАНДАТЫ СКАРАЧАЕЦЦА ШТОДНЯ
11. ↑  Заснавальнік «Белага легіёна»: Пагроза для Беларусі з боку Расіі змяншаецца Архівавана 22 кастрычніка 2020.
12. ↑  «Белы легіён» не існуе, але цікавіць сьледзтва
13. ↑  Стваральнік «Белага легіёну» Сяргей Чыслаў патлумачыў, чаму змяніў прозвішча на Бульба Архівавана 19 красавіка 2017.
14. ↑  Сяргей Чыслаў: Нашай уладзе трэба звярнуцца да здаровага патрыятызму **(нявызн.)**(недаступная спасылка). Архівавана з першакрыніцы 21 чэрвеня 2017. Праверана 9 ліпеня 2017.
15. ↑  Беларускі моладзевы раскол. Каманда хабу адмаўляецца працаваць з новым кіраўніком
16. ↑  *Алена Ляшкевіч*. Скандал у Варшаве. Будзе два Беларускія моладзевыя хабы?(нявызн.). *Будзьма беларусамі! budzma.org/* (3 жніўня 2023).
17. ↑  Corporate raid (англ.). *Wikipedia*.
18. ↑  Рейдерство (бизнес) (руск.). *Википедия*.
19. ↑  Узнагароджаньні Мэдалём да стагодзьдзя БНР: Антон Фурс, Яўген Усюкевіч, Ірына Волкава, Глеб Лабадзенка, Сяргей Бульба **(нявызн.)**.  radabnr.org (15 кастрычніка 2019).
20. ↑  Беларуская вайсковая тэрміналёгія: «Крокам руш!» Архівавана 3 мая 2017.
21. ↑  Як і хто распрацоўваў беларускую вайсковую тэрміналёгію? (+слоўнічак)